title: Vykonávacie nariadenie Komisie (EÚ) 2019/2128 z 12. novembra 2019, ktorým sa stanovuje vzor úradného certifikátu a pravidlá vydávania úradných certifikátov pre tovar, ktorý sa dodáva na plavidlá opúšťajúce Úniu a je určený na zásobovanie lode alebo na spotrebu jej posádkou a cestujúcimi, alebo na vojenskú základňu NATO alebo Spojených štátov amerických (Text s významom pre EHP)

text:
                  12.12.2019

                  SK

                  Úradný vestník Európskej únie

                  L 321/114

         VYKONÁVACIE NARIADENIE KOMISIE (EÚ) 2019/2128
         z 12. novembra 2019,
         ktorým sa stanovuje vzor úradného certifikátu a pravidlá vydávania úradných certifikátov pre tovar, ktorý sa dodáva na plavidlá opúšťajúce Úniu a je určený na zásobovanie lode alebo na spotrebu jej posádkou a cestujúcimi, alebo na vojenskú základňu NATO alebo Spojených štátov amerických
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 77 ods. 3 písm. a) a článok 90 písm. a) a f),
         keďže:

                     (1)

                     Nariadením (EÚ) 2017/625 sa stanovujú pravidlá, ktoré musia príslušné orgány členských štátov dodržiavať pri vykonávaní úradných kontrol zvierat a tovaru vstupujúcich do Únie s cieľom overiť súlad s právnymi predpismi Únie týkajúcimi sa agropotravinového reťazca.

                     (2)

                     Delegovaným nariadením Komisie (EÚ) 2019/2124 (2) sa stanovujú pravidlá úradných kontrol zásielok produktov živočíšneho pôvodu, zárodočných produktov, vedľajších živočíšnych produktov, odvodených produktov, sena a slamy a zmiešaných výrobkov z tretích krajín, ktoré sú uskladnené v skladoch nachádzajúcich sa na území Únie a ktoré sa majú dodávať buď na vojenskú základňu NATO alebo Spojených štátov amerických nachádzajúcu sa na území Únie alebo v tretej krajine, alebo na plavidlo opúšťajúce Úniu a sú určené na zásobovanie lode alebo spotrebu jej posádkou a cestujúcimi.

                     (3)

                     V delegovanom nariadení 2019/2124 sa konkrétne stanovuje, že k týmto zásielkam produktov živočíšneho pôvodu, zárodočných produktov, vedľajších živočíšnych produktov, odvodených produktov, sena a slamy a zmiešaných výrobkov sa v prípade, že opúšťajú sklad, musí priložiť úradný certifikát.

                     (4)

                     V delegovanom nariadení 2019/2124 sa rovnako stanovuje, že k zásielkam produktov živočíšneho pôvodu, zárodočných produktov, vedľajších živočíšnych produktov, odvodených produktov, sena a slamy a zmiešaných výrobkov z tretích krajín, ktoré sú určené pre plavidlo opúšťajúce Úniu, sa pri ich preprave z hraničnej kontrolnej stanice na plavidlo musí priložiť úradný certifikát.

                     (5)

                     V záujme jednoznačnosti a konzistentnosti je vhodné stanoviť jednotný vzor úradného certifikátu pre zásielky produktov živočíšneho pôvodu, zárodočných produktov, vedľajších živočíšnych produktov, odvodených produktov, sena a slamy a zmiešaných výrobkov z tretích krajín, ktoré sa majú dodávať na plavidlá opúšťajúce Úniu a sú určené na zásobovanie lode alebo spotrebu jej posádkou a cestujúcimi, alebo na vojenské základne NATO alebo Spojených štátov amerických nachádzajúce sa na území Únie alebo v tretej krajine.

                     (6)

                     Obsah zásielok sa veľmi často zostavuje v skladoch. Takéto zásielky môžu pozostávať z tovaru, ktorý pochádza z viacerých zásielok rôzneho pôvodu alebo rôznych kategórií produktov. S cieľom znížiť administratívnu záťaž by sa pre tovar v novo zostavených zásielkach mal používať jednotný úradný certifikát. Vysledovateľnosť tovaru by sa mala zabezpečiť tak, že v úradnom certifikáte sa uvedie číslo jednotného vstupného zdravotného dokladu (CHED), ktorý je priložený k pôvodným zásielkam, z ktorých jednotlivé tovary pochádzajú.

                     (7)

                     Príslušné orgány môžu vydať úradný certifikát v papierovej alebo elektronickej forme. Preto je vhodné stanoviť požiadavky, pokiaľ ide o vydávanie úradného certifikátu pre oba tieto prípady.

                     (8)

                     Na účely konzistentnosti by sa pravidlá, ktoré sa uplatňujú na vydávanie elektronických certifikátov a na používanie elektronického podpisu v prípade úradných certifikátov, stanovené vo vykonávacom nariadení Komisie(EÚ) 2019/1715 (3) mali uplatňovať aj na vzor úradného certifikátu stanovený v tomto nariadení.

                     (9)

                     Vzorové certifikáty sú zahrnuté do elektronického systému TRACES zavedeného rozhodnutím Komisie 2003/623/ES (4) a rozhodnutím Komisie 2004/292/ES (5) s cieľom uľahčiť a urýchliť administratívne postupy na hraniciach Únie a v colných skladoch a umožniť elektronickú komunikáciu medzi zúčastnenými stranami. Formát vzoru úradného certifikátu stanoveného v tomto nariadení a poznámky k jeho vypĺňaniu by preto mali byť prispôsobené systému TRACES.

                     (10)

                     V súlade s článkom 133 ods. 4 nariadenia (EÚ) 2017/625 sa systém TRACES integruje do systému riadenia informácií pre úradné kontroly (IMSOC). Vzor úradného certifikátu stanovený v tomto nariadení by preto mal byť prispôsobený systému IMSOC.

                     (11)

                     Nariadenie (EÚ) 2017/625 sa uplatňuje od 14. decembra 2019. Preto by sa aj pravidlá stanovené v tomto nariadení mali uplatňovať od uvedeného dátumu.

                     (12)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Vymedzenie pojmov
            Na účely tohto nariadenia sa uplatňuje vymedzenie pojmu „sklad“ uvedené v článku 2 bode 3 delegovaného nariadenia Komisie 2019/2124.

            Článok 2
            Vzor úradného certifikátu

               1.   Na účely článku 21 ods. 1 a článku 29 písm. c) delegovaného nariadenia Komisie 2019/2124 sa vzor úradného certifikátu stanovený v časti I prílohy k tomuto nariadeniu použije na úradnú certifikáciu zásielok produktov živočíšneho pôvodu, zárodočných produktov, vedľajších živočíšnych produktov, odvodených produktov, sena a slamy a zmiešaných výrobkov, ktoré sa dodávajú:

                           a)

                           na plavidlá opúšťajúce územie Únie a sú určené na zásobovanie lode alebo na spotrebu jej posádkou a cestujúcimi, alebo

                           b)

                           zo skladu nachádzajúceho sa na území Únie na vojenské základne NATO alebo Spojených štátov amerických, ktoré sa nachádzajú na území Únie alebo v tretej krajine.

                     Úradný certifikát možno vydávať v papierovej forme alebo elektronicky prostredníctvom systému IMSOC.

               2.   Ak sa obsah zásielok zostavuje v sklade a pozostáva z produktov rôzneho pôvodu alebo rôznych kategórii, môže sa vydať jediný úradný certifikát, ktorý bude zásielku sprevádzať.

            Článok 3
            Požiadavky na úradné certifikáty, ktoré sa nepredkladajú v systéme IMSOC
            Úradné certifikáty, ktoré sa nepredkladajú v systéme IMSOC, musia spĺňať tieto požiadavky:

                        1.

                        Úradný certifikát obsahuje okrem podpisu certifikujúceho úradníka aj úradnú pečiatku. Farba podpisu a pečiatky musí byť iná, ako je farba tlače.

                        2.

                        Ak vzor úradného certifikátu obsahuje vyhlásenia, certifikujúci úradník prečiarkne, parafuje a opečiatkuje alebo úplne odstráni z certifikátu vyhlásenia, ktoré nie sú relevantné.

                        3.

                        Úradný certifikát pozostáva z:

                                    a)

                                    jedného listu papiera, alebo

                                    b)

                                    viacerých listov papiera, pričom všetky listy sú neoddeliteľné a tvoria súvislý celok, alebo

                                    c)

                                    radu očíslovaných strán, na ktorých je uvedená príslušná strana z celkového počtu.

                        4.

                        Ak úradný certifikát pozostáva z radu očíslovaných strán, na každej strane sa musí uviesť jedinečný kód, ako sa uvádza v článku 89 ods. 1 písm. a) nariadenia (EÚ) 2017/625, ako aj podpis certifikujúceho úradníka a úradná pečiatka.

                        5.

                        Úradný certifikát sa vydáva pred tým, než príslušné zásielky opustia kontrolu príslušných orgánov na hraničnej kontrolnej stanici alebo v sklade.

            Článok 4
            Požiadavky na úradné certifikáty, ktoré sa predkladajú v systéme IMSOC a na používanie elektronických podpisov

               1.   Úradné certifikáty, ktoré sa predkladajú v systéme IMSOC, vychádzajú zo vzoru úradného certifikátu stanoveného v časti 1 prílohy k tomuto nariadeniu.

               2.   Úradný certifikát sa predkladá v systéme IMSOC pred tým, než príslušné zásielky opustia kontrolu príslušných orgánov na hraničnej kontrolnej stanici alebo v sklade.

               3.   Úradné certifikáty predložené v systéme IMSOC musia spĺňať požiadavky týkajúce sa vydávania elektronických úradných certifikátov a používania elektronického podpisu stanovené v článku 39 vykonávacieho nariadenia (EÚ) 2019/1715.

            Článok 5
            Poznámky k vypĺňaniu úradného certifikátu
            Úradný certifikát sa vypĺňa podľa poznámok uvedených v časti 2 prílohy k tomuto nariadeniu.

            Článok 6
            Nadobudnutie účinnosti a dátum uplatňovania
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 14. decembra 2019.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. novembra 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 95, 7.4.2017, s. 1.

            (2)  Delegované nariadenie Komisie (EÚ) 2019/2124 z 10. októbra 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o pravidlá úradných kontrol zásielok zvierat a tovaru určených na tranzit, prekládku a pokračovanie dopravy, a ktorým sa menia nariadenia Komisie (ES) č. 798/2008, (ES) č. 1251/2008, (ES) č. 119/2009, (EÚ) č. 206/2010, (EÚ) č. 605/2010, (EÚ) č. 142/2011, (EÚ) č. 28/2012, vykonávacie nariadenie Komisie (EÚ) 2016/759 a rozhodnutie Komisie 2007/777/ES (pozri stranu 73 tohto úradného vestníka).

            (3)  Vykonávacie nariadenie Komisie (EÚ) 2019/1715 z 30. septembra 2019, ktorým sa stanovujú pravidlá týkajúce sa fungovania systému riadenia informácií pre úradné kontroly a jeho systémových komponentov („nariadenie o IMSOC“) (Ú. v. EÚ L 261, 14.10. 2019, s. 37).

            (4)  Rozhodnutie Komisie 2003/623/ES z 19. augusta 2003 o rozvoji integrovaného počítačového veterinárneho systému známeho ako Traces (Ú. v. EÚ L 216, 28.8.2003, s. 58).

            (5)  Rozhodnutie Komisie 2004/292/ES z 30. marca 2004 o zavedení systému Traces a o zmene rozhodnutia 92/486/EHS (Ú. v. EÚ L 94, 31.3.2004, s. 63).

            PRÍLOHA
            ČASŤ 1

               Vzor úradného certifikátu, ktorý sa prikladá k zásielkam produktov živočíšneho pôvodu, zárodočných produktov, vedľajších živočíšnych produktov, odvodených produktov, sena a slamy a zmiešaných výrobkov z tretích krajín, ktoré sa dodávajú na plavidlá opúšťajúce Úniu alebo na vojenské základne NATO alebo Spojených štátov amerických

            ČASŤ 2

               Poznámky k vyplneniu vzoru úradného certifikátu

               Všeobecné informácie

            Konkrétnu možnosť zvolíte začiarknutím príslušnej kolónky, alebo ju označíte krížikom (X).
            „Kód ISO“ je dvojpísmenový medzinárodný štandardný kód používaný na označenie krajiny podľa medzinárodnej normy ISO 3166 alfa-2 (1).
            Ak je v rámci kolónky možný výber jednej alebo viacerých možností, v elektronickej verzii úradného certifikátu sa zobrazia vždy len tieto možnosti.

               Časť I: Údaje o odoslanej zásielke

                        Kolónka I.1

                        Hraničná kontrolná stanica/príslušný orgán: uveďte názov hraničnej kontrolnej stanice alebo prípadne príslušného orgánu, ktorý vydáva úradný certifikát, a ich referenčné číslo TRACES.

                        Kolónka I.2

                        Referenčné číslo certifikátu: jedinečný povinný kód priradený príslušným orgánom, ktorý vydáva úradný certifikát v súlade s jeho vlastnou klasifikáciou. Táto kolónka je povinná v prípade všetkých certifikátov, ktoré sa nepredkladajú v systéme IMSOC.

                        Kolónka I.2.a

                        Referenčné číslo IMSOC: jedinečný referenčný kód automaticky priradený systémom IMSOC v prípade registrácie certifikátu v systéme IMSOC. Túto kolónku nevypĺňajte, ak sa certifikát nepredkladá v systéme IMSOC.

                        Kolónka I.3

                        Odosielateľ: v prípade odoslania zo skladu uveďte názov a adresu skladu (ulica, mesto a región, provincia alebo štát, registračné/schvaľovacie číslo, podľa situácie), z ktorého sa zásielka odosiela. Túto kolónku nevypĺňajte, ak sa zásielka odosiela priamo z hraničnej kontrolnej stanice.

                        Kolónka I.4

                        Prevádzkovateľ zodpovedný za zásielku: meno a adresa (ulica, mesto a región, provincia alebo štát, registračné/schvaľovacie číslo, podľa situácie) fyzickej alebo právnickej osoby, ktorá je v Únii zodpovedná za doručenie zásielky na miesto určenia.

                        Kolónka I.5

                        Miesto určenia (plavidlo): uveďte názov plavidla, pre ktoré je zásielka určená, číslo IMO (Medzinárodná námorná organizácia) plavidla, názov prístavu, názov a kód ISO členského štátu určenia tovaru. Túto kolónku nevypĺňajte, ak sa úradný certifikát vydáva na dodanie zásielky na vojenskú základňu NATO alebo Spojených štátov amerických, ktorá sa nachádza na území Únie alebo v tretej krajine.

                        Kolónka I.6

                        Miesto určenia (vojenská základňa NATO/Spojených štátov amerických): uveďte názov vojenskej základne určenia NATO/Spojených štátov amerických, ktorá sa nachádza na území Únie, názov a kód ISO členského štátu, v ktorom sa nachádza vojenská základňa určenia NATO alebo Spojených štátov amerických.
                        Ak je miestom určenia vojenská základňa NATO/Spojených štátov amerických, ktorá sa nachádza v tretej krajine, v tejto kolónke sa musí uviesť len hraničná kontrolná stanica výstupu z Únie.
                        Túto kolónku nevypĺňajte, ak sa úradný certifikát vydáva v súvislosti s dodaním na plavidlá, ktoré opúšťajú Úniu.

                        Kolónka I.7

                        Spôsob dopravy:
                        Identifikačné číslo (čísla): v prípade leteckej dopravy uveďte číslo letu, v prípade lodnej dopravy uveďte názov lode (lodí), v prípade železničnej dopravy uveďte označenie vlaku a číslo vagóna, v prípade cestnej dopravy uveďte evidenčné číslo vozidla a prípadne aj evidenčné číslo prípojného vozidla. V prípade zásielok v kontajneroch nie je povinné uviesť evidenčné číslo prípojného vozidla, ak sa uvádza číslo kontajnera.
                        V prípade dopravy trajektom uveďte identifikáciu cestného vozidla, jeho evidenčné číslo, prípadne aj evidenčné číslo prípojného vozidla, a názov plánovaného trajektu.

                        Číslo kontajnera:

                        v príslušných prípadoch zodpovedajúce čísla. Číslo kontajnera sa musí uviesť, ak sa tovar prepravuje v uzavretých kontajneroch.

                        Číslo plomby:

                        musí sa uviesť iba číslo úradnej plomby. Za úradnú plombu sa považuje plomba, ktorá sa pripevňuje na kontajner, nákladné vozidlo alebo železničný vagón pod dohľadom príslušného orgánu, ktorý vydáva certifikát.

                        Kolónka I.8

                        Opis tovaru
                        Opis tovaru a typu produktu: uveďte príslušný číselný znak kombinovanej nomenklatúry (KN) a opis podľa nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (2).
                        Krajina pôvodu: uveďte krajinu pôvodu tovaru.
                        Odkaz na jednotný vstupný zdravotný doklad pôvodu: uveďte odkaz na jednotný vstupný zdravotný doklad pre zásielku, ku ktorej patrí príslušný počet debien produktu.
                        Informácie uvedené v tejto kolónke sa môžu uviesť aj v podpornom doklade, ktorý sa pripojí k úradnému certifikátu. V takom prípade sa musí vyplniť kolónka „Podporný doklady“ vrátane referenčného čísla podporného dokladu (podporných dokladov).

                        Kolónka I.9

                        Celkový počet balení: uveďte počet debien alebo balení tovaru. V prípade voľne ložených zásielok je toto políčko nepovinné.

                        Kolónka I.10

                        Celková čistá hmotnosť v kilogramoch: rozumie sa ňou hmotnosť samotného tovaru bez jeho bezprostredných obalov alebo akýchkoľvek ďalších obalových materiálov.

                        Kolónka I.11

                        Dátum a čas odchodu: uveďte dátum a čas plánovaného odchodu dopravného prostriedku z hraničnej kontrolnej stanice alebo zo skladu.

               Časť II: Vyhlásenie

            Túto časť musí vyplniť úradný veterinárny lekár alebo úradný inšpektor príslušného orgánu na hraničnej kontrolnej stanici alebo v sklade.

               Časť III: Potvrdenie o príchode zásielky

            Túto časť musí vyplniť:

                        —

                        ak je miestom určenia plavidlo opúšťajúce Úniu: príslušný orgán v prístave určenia alebo úradný zástupca kapitána plavidla,

                        —

                        ak je miestom určenia vojenská základňa NATO/Spojených štátov amerických, ktorá sa nachádza na území Únie: príslušný orgán zodpovedný za kontroly na vojenskej základne NATO/Spojených štátov amerických,

                        —

                        ak je miestom určenia vojenská základňa NATO/Spojených štátov amerických, ktorá sa nachádza v tretej krajine: príslušný orgán výstupnej hraničnej kontrolnej stanice.

               (1)  Zoznam názvov a kódov krajín sa nachádza na stránke: http://www.iso.org/iso/country_codes/iso-3166-1_decoding_table.htm.

               (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).


title: Vykonávacie nariadenie Komisie (EÚ) 2019/2129 z 25. novembra 2019, ktorým sa stanovujú pravidlá jednotného uplatňovania mier frekvencie identifikačných kontrol a fyzických kontrol určitých zásielok zvierat a tovaru, ktoré vstupujú do Únie (Text s významom pre EHP)

text:
                  12.12.2019

                  SK

                  Úradný vestník Európskej únie

                  L 321/122

         VYKONÁVACIE NARIADENIE KOMISIE (EÚ) 2019/2129
         z 25. novembra 2019,
         ktorým sa stanovujú pravidlá jednotného uplatňovania mier frekvencie identifikačných kontrol a fyzických kontrol určitých zásielok zvierat a tovaru, ktoré vstupujú do Únie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 54 ods. 3 prvý pododsek písm. a) a c),
         keďže:

                     (1)

                     Nariadením (EÚ) 2017/625 sa stanovujú pravidlá vykonávania úradných kontrol zvierat a tovaru vstupujúcich na územie Únie príslušnými orgánmi členských štátov na overenie dodržiavania právnych predpisov Únie týkajúcich sa agropotravinového reťazca.

                     (2)

                     Článkom 54 ods. 3 nariadenia (EÚ) 2017/625 sa Komisia splnomocňuje stanoviť pravidlá jednotného uplatňovania vhodnej miery frekvencie identifikačných kontrol a fyzických kontrol, ktoré sa majú vykonávať v prípade zásielok kategórií zvierat a tovaru uvedených v článku 47 ods. 1 písm. a) a b) uvedeného nariadenia. Preto by sa miera frekvencie identifikačných kontrol a fyzických kontrol mala stanoviť v závislosti od rizika, ktoré predstavuje každé zviera, tovar alebo kategória zvierat a tovaru pre zdravie ľudí, zvierat alebo rastlín, dobré životné podmienky zvierat, alebo v prípade geneticky modifikovaných organizmov aj pre životné prostredie.

                     (3)

                     S cieľom zaručiť, že miera frekvencie fyzických kontrol vyžadovaná podľa tohto nariadenia sa dodržiava jednotným spôsobom, by sa v tomto nariadení malo stanoviť používanie systému riadenia informácií pre úradné kontroly (IMSOC) uvedeného v článku 131 nariadenia (EÚ) 2017/625 pri výbere zásielok na fyzické kontroly.

                     (4)

                     Miery frekvencie stanovené v súlade s týmto nariadením by sa mali uplatňovať v prípade zvierat a tovaru uvedených v článku 47 ods. 1 písm. a) a b) nariadenia (EÚ) 2017/625, ktoré sa majú uviesť na trh. Frekvencia fyzických kontrol vykonávaných na hraničných kontrolných staniciach na určenie toho, či sú dodržané ustanovenia nariadenia Európskeho parlamentu a Rady (EÚ) 2018/848 (2), by sa však mala určiť v súlade s článkom 45 ods. 5 uvedeného nariadenia.

                     (5)

                     V smernici Rady 91/496/EHS (3) sa stanovujú pravidlá organizácie veterinárnych kontrol zvierat, ktoré vstupujú do Únie z tretích krajín. V článku 4 uvedenej smernice sa stanovuje, že pri každej zásielke zvierat by sa mali vykonať identifikačné kontroly a fyzické kontroly.

                     (6)

                     Smernica 91/496/EHS sa zrušuje nariadením (EÚ) 2017/625 s účinnosťou od 14. decembra 2019. Vzhľadom na riziko, ktoré predstavujú určité kategórie zvierat pre zdravie ľudí alebo zvierat a pre dobré životné podmienky zvierat, by sa pri zvieratách vstupujúcich na územie Únie z tretích krajín mali naďalej uplatňovať tie isté miery frekvencie identifikačných kontrol a fyzických kontrol, ako sú zavedené v smernici 91/496/EHS alebo v súlade s ňou.

                     (7)

                     V záujme zabezpečenia účinnosti úradných kontrol, by sa identifikačné kontroly a fyzické kontroly mali vykonávať takým spôsobom, aby prevádzkovateľ zodpovedný za danú zásielku nedokázal predvídať, či sa pri určitej konkrétnej zásielke vykonajú fyzické kontroly.

                     (8)

                     V článku 3 vykonávacieho nariadenia Komisie (EÚ) 2019/2130 (4) sa stanovujú podrobné pravidlá identifikačných kontrol pri tovare uvedenom v článku 47 ods. 1 písm. b) nariadenia (EÚ) 2017/625 v závislosti od toho, či sa pri zásielke vykonávajú alebo nevykonávajú fyzické kontroly.

                     (9)

                     Referenčné kritériá na určenie základných mier frekvencie identifikačných a fyzických kontrol vykonávaných pri produktoch živočíšneho pôvodu, zárodočných produktoch, vedľajších živočíšnych produktoch a odvodených produktoch, sene a slame, ako aj zmiešaných výrobkoch by sa mala stanoviť s ohľadom na informácie o rizikách súvisiacich s danými kategóriami zvierat a tovaru a na dostupné vedecké posúdenia.

                     (10)

                     Na základe informácií, ktoré zhromaždila Komisia v súlade s článkom 125 ods. 1 nariadenia (EÚ) 2017/625 a ktoré sa týkajú výsledkov kontrol vykonaných odborníkmi Komisie v tretích krajinách v súlade s článkom 120 ods. 1 uvedeného nariadenia, ako aj na základe informácií zhromaždených prostredníctvom IMSOC by malo byť možné modifikovať miery frekvencie fyzických kontrol vyplývajúce z referenčných kritérií.

                     (11)

                     S cieľom zabezpečiť efektívnosť úradných kontrol by sa miery frekvencie určené podľa tohto nariadenia mali sprístupniť prostredníctvom IMSOC.

                     (12)

                     Pri určitých tretích krajinách, s ktorými Únia uzatvorila veterinárne dohody o rovnocennosti, je vhodné znížiť frekvenciu fyzických kontrol určitých výrobkov, berúc do úvahy okrem iného uplatňovanie zásady regionalizácie v prípade choroby zvierat, a ostatných veterinárnych zásad. Preto by sa miery frekvencie fyzických kontrol stanovené v predmetných veterinárnych dohodách mali na účely tohto nariadenia uplatňovať.

                     (13)

                     V rozhodnutí Komisie 94/360/ES (5) sa stanovujú znížené miery frekvencie fyzických kontrol pri určitých kategóriách tovaru, pri ktorých sa vykonávajú veterinárne kontroly. Vzhľadom na to, že toto nariadenie zahŕňa ustanovenia v oblastiach, na ktoré sa vzťahuje rozhodnutie 94/360/ES, uvedené rozhodnutie by sa malo zrušiť s účinnosťou od dátumu špecifikovaného v tomto nariadení.

                     (14)

                     Nariadenie (EÚ) 2017/625 sa uplatňuje od 14. decembra 2019. Preto by sa aj pravidlá stanovené v tomto nariadení mali uplatňovať od uvedeného dátumu.

                     (15)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Predmet úpravy a rozsah pôsobnosti
            Týmto nariadením sa stanovujú pravidlá jednotného uplatňovania primeranej miery frekvencie identifikačných kontrol a fyzických kontrol zásielok zvierat a tovaru uvedených v článku 47 ods. 1 písm. a) a b) nariadenia (EÚ) 2017/625, ktoré sa majú uviesť na trh.

            Článok 2
            Vymedzenie pojmov
            Na účely tohto nariadenia:

                        1.

                        „Miera frekvencie“ je v súlade s týmto nariadením určený minimálny percentuálny podiel zásielok zvierat a tovaru uvedených v článku 1 z celkového počtu zásielok, ktoré dorazia do hraničnej kontrolnej stanice počas určeného obdobia, pri ktorom príslušné orgány majú vykonať identifikačné kontroly a fyzické kontroly.

                        2.

                        „IMSOC“ je systém riadenia informácií pre úradné kontroly uvedený v článku 131 nariadenia (EÚ) 2017/625.

            Článok 3
            Výber zásielok na fyzické kontroly

               1.   Príslušné orgány vyberajú zásielky na fyzické kontroly podľa tohto postupu:

                           a)

                           systém IMSOC automaticky generuje náhodný výber zásielky;

                           b)

                           príslušné orgány sa môžu rozhodnúť vybrať zásielku podľa písmena a) alebo vybrať inú zásielku tej istej kategórie a pôvodu tovaru.

               2.   Príslušné orgány pri každej zásielke vybratej na fyzickú kontrolu podľa odseku 1 tohto článku vykonávajú identifikačnú kontrolu, ako sa uvádza v článku 3 bode 1 vykonávacieho nariadenia (EÚ) 2019/2130.

            Článok 4
            Miera frekvencie identifikačných kontrol a fyzických kontrol

               1.   Príslušné orgány vykonávajú identifikačné kontroly a fyzické kontroly zásielok zvierat, produktov živočíšneho pôvodu, zárodočných produktov, vedľajších živočíšnych produktov a odvodených produktov, sena a slamy, ako aj zmiešaných výrobkov podľa mier frekvencie určených podľa článku 5.

               2.   V prípade tretích krajín uvedených v zozname v prílohe II, s ktorými Únia uzatvorila dohody o rovnocennosti, sa fyzické kontroly vykonávajú podľa mier frekvencie stanovených v daných dohodách.

            Článok 5
            Určenie a modifikácia mier frekvencie identifikačných kontrol a fyzických kontrol zvierat, produktov živočíšneho pôvodu, zárodočných produktov, vedľajších živočíšnych produktov a odvodených produktov, sena a slamy, ako aj zmiešaných výrobkov

               1.   Základné miery frekvencie identifikačných kontrol a fyzických kontrol zásielok zvierat a tovaru uvedené v článku 1 sa stanovujú v prílohe I k tomuto nariadeniu, a to na základe vedeckých posúdení a informácií uvedených v článku 54 ods. 3 prvom pododseku písm. a) bodoch v) a vi) nariadenia (EÚ) 2017/625.

               2.   Mieru frekvencie fyzických kontrol konkrétneho tovaru z konkrétnej tretej krajiny možno zvýšiť, keď sa zistia vážne nedostatky na základe:

                           a)

                           informácií, ktoré zhromaždila Komisia v súlade s článkom 125 ods. 1 nariadenia (EÚ) 2017/625 alebo

                           b)

                           výsledkov kontrol, ktoré vykonali odborníci Komisie v súlade s článkom 120 ods. 1 nariadenia (EÚ) 2017/625.
                           V takom prípade sa miera frekvencie určená v súlade s odsekom 1 zvyšuje na najbližšiu základnú mieru frekvencie stanovenú v prílohe I alebo na mieru frekvencie 50 %, ak miera frekvencie uplatniteľná na konkrétnu kategóriu tovaru je 30 %.

               3.   Miera frekvencie fyzických kontrol sa zvyšuje oproti základnej miere frekvencie určenej v súlade s odsekom 1 na najbližšiu základnú mieru frekvencie stanovenú v prílohe I alebo na mieru frekvencie 50 %, ak miera frekvencie uplatniteľná na konkrétnu kategóriu tovaru je 30 %, ak z údajov a informácií o konkrétnom tovare z konkrétnej tretej krajiny získaných prostredníctvom IMSOC vyplýva, že úroveň nedodržiavania pravidiel pri tej istej kategórii tovaru vzhľadom na fyzické kontroly za posledných 12 mesiacov presahuje o 30 % priemernú úroveň nedodržiavania pravidiel pri tej istej kategórii tovaru zo všetkých tretích krajín.

               4.   Ak už kritériá uvedené v odseku 2 alebo odseku 3 nie sú viac splnené, miera frekvencie sa znižuje na príslušnú základnú mieru frekvencie stanovenú v prílohe I.

               5.   Komisia sprístupňuje miery frekvencie určené v súlade s týmto článkom príslušným orgánom a prevádzkovateľom prostredníctvom IMSOC.

            Článok 6
            Zrušenie
            Rozhodnutie 94/360/ES sa zrušuje s účinnosťou od 14. decembra 2019.

            Článok 7
            Nadobudnutie účinnosti a dátum uplatňovania
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 14. decembra 2019.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. novembra 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 95, 7.4.2017, s. 1.

            (2)  Nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (Ú. v. EÚ L 150, 14.6.2018, s. 1).

            (3)  Smernica Rady 91/496/EHS z 15. júla 1991 stanovujúca princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (Ú. v. ES L 268, 24.9.1991, s. 56).

            (4)  Vykonávacie nariadenie Komisie (EÚ) 2019/2130 z 25. novembra 2019, ktorým sa stanovujú podrobné pravidlá operácií, ktoré sa majú vykonať počas dokladových kontrol, identifikačných kontrol a fyzických kontrol zvierat a tovaru podliehajúcich úradným kontrolám na hraničných kontrolných staniciach, a po daných kontrolách (pozri stranu 128 tohto úradného vestníka).

            (5)  Rozhodnutie Komisie 94/360/ES z 20. mája 1994 o znížení počtu fyzických kontrol zásielok určitých produktov pri dovoze z tretích krajín podľa smernice Rady 90/675/EHS (Ú. v. ES L 158, 25.6.1994, s. 41).

            PRÍLOHA I

               Referenčné kritériá na určenie základných mier frekvencie identifikačných a fyzických kontrol zásielok zvierat, produktov živočíšneho pôvodu, zárodočných produktov, vedľajších živočíšnych produktov a odvodených produktov, sena a slamy, ako aj zmiešaných výrobkov

                           Referenčné kritériá na určenie základných mier frekvencie identifikačných kontrol a fyzických kontrol

                           Základná miera frekvencie v prípade

                           Kategória rizika

                           Kategória zvierat alebo tovaru
                            (*1)

                           identifikačných kontrol

                           fyzických kontrol

                           I

                        Zvieratá

                           100 %

                           100 %

                           II

                                    —

                                    Mleté mäso, mechanicky separované mäso a mäsové prípravky na ľudskú spotrebu (ĽS)

                                    —

                                    Hydinové mäso na ĽS

                                    —

                                    Králičie mäso, mäso diviny a mäsové výrobky z nich na ĽS

                                    —

                                    Vajcia na ĽS

                                    —

                                    Výrobky z vajec na ĽS, skladované ako mrazené alebo chladené

                                    —

                                    Mlieko na ĽS

                                    —

                                    Mliečne výrobky a výrobky na báze mledziva na ĽS, skladované ako mrazené alebo chladené

                                    —

                                    Produkty rybárstva z akvakultúry a lastúrniky na ĽS, ktoré nie sú v hermeticky uzavretých obaloch zabezpečujúcich ich trvanlivosť pri teplotách okolitého prostredia

                                    —

                                    Vedľajšie živočíšne produkty a odvodené produkty na kŕmenie hospodárskych zvierat

                           100 %

                           30 %

                           III

                                    —

                                    Mäso iné než mäso uvedené v kategórii II a mäsové výrobky odvodené z takého mäsa, na ĽS

                                    —

                                    Škvarený živočíšny tuk a škvarky na ĽS

                                    —

                                    Výrobky z hydinového mäsa na ĽS

                                    —

                                    Výrobky z vajec na ĽS, iné než uvedené v kategórii II

                                    —

                                    Mliečne výrobky a výrobky na báze mledziva na ĽS, iné než uvedené v kategórii II

                                    —

                                    Produkty rybárstva iné než uvedené v kategórii II

                                    —

                                    Med a iné včelárske produkty na ĽS

                                    —

                                    Zmiešané výrobky

                                    —

                                    Násadové vajcia

                                    —

                                    Organické hnojivá a pôdne kondicionéry odvodené z vedľajších živočíšnych produktov

                                    —

                                    Žabacie stehienka a slimáky na ĽS

                                    —

                                    Hmyz na ĽS

                           100 %

                           15 %

                           IV

                                    —

                                    Želatína a kolagén

                                    —

                                    Črevá

                                    —

                                    Sperma a embryá

                                    —

                                    Vedľajšie živočíšne produkty a odvodené produkty, iné než uvedené v kategórii II a kategórii III

                           100 %

                           5 %

                           V

                                    —

                                    Vysoko rafinované výrobky na ĽS

                                    —

                                    Seno a slama

                                    —

                                    Iný tovar než uvedený v kategórii II, kategórii III a kategórii IV

                           100 %

                           1 %

               (*1)  Miery frekvencie fyzických kontrol zásielok obchodných vzoriek musia zodpovedať opisu kategórie výrobku stanovenému v tejto prílohe.

            PRÍLOHA II

               Zoznam niektorých tretích krajín uvedených v článku 4 ods. 2 a frekvencie fyzických kontrol

            1.   Nový Zéland

            V prípade Nového Zélandu, frekvencie zodpovedajú frekvenciám stanoveným v dohode schválenej rozhodnutím Rady 97/132/ES (1) vo forme výmeny listov týkajúcich sa prechodného uplatňovania dohody medzi Európskym spoločenstvom a Novým Zélandom o sanitárnych opatreniach pri obchode so živými zvieratami a živočíšnymi výrobkami.
            2.   Kanada

            V prípade Kanady frekvencie zodpovedajú frekvenciám stanoveným v prílohe VIII k dohode schválenej rozhodnutím Rady 1999/201/ES (2).
            3.   Čile

            V prípade Čile frekvencie zodpovedajú frekvenciám stanoveným v Dohode o sanitárnych a rastlinolekárskych opatreniach, ktoré sa vzťahujú na obchod so zvieratami a živočíšnymi výrobkami, s rastlinami, rastlinnými výrobkami a ďalším tovarom, ako aj na dobré životné podmienky zvierat podľa prílohy IV k dohode o pridružení, schválenej rozhodnutím Rady 2002/979/ES (3).

               (1)  Rozhodnutie Rady 97/132/ES zo 17. decembra 1996, o uzavretí dohody medzi Európskym spoločenstvom a Novým Zélandom o sanitárnych opatreniach pri obchode so živými zvieratami a živočíšnymi výrobkami (Ú. v. ES L 57, 26.2.1997, s. 4).

               (2)  Rozhodnutie Rady 1999/201/ES zo 14. decembra 1998 o uzatvorení Dohody medzi Európskym spoločenstvom a vládou Kanady o sanitárnych opatreniach na ochranu zdravia ľudí a zvierat pri obchodovaní so živými zvieratami a živočíšnymi produktmi (Ú. v. ES L 71, 18.3.1999, s. 1).

               (3)  Rozhodnutie Rady 2002/979/ES z 18. novembra 2002 o podpísaní a predbežnom uplatňovaní niektorých ustanovení Dohody o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej (Ú. v. ES L 352, 30.12.2002, s. 1).


title: Vykonávacie nariadenie Komisie (EÚ) 2019/2171 zo 17. decembra 2019, ktorým sa začína prešetrovanie týkajúce sa možného obchádzania antidumpingových opatrení uložených vykonávacím nariadením (EÚ) 2019/1267 na dovoz volfrámových elektród s pôvodom v Čínskej ľudovej republike prostredníctvom dovozu volfrámových elektród odosielaných z Indie, Laosu a Thajska bez ohľadu na to, či majú alebo nemajú deklarovaný pôvod v Indii, Laose a Thajsku, a ktorým sa zavádza registrácia takéhoto dovozu

text:
                  19.12.2019

                  SK

                  Úradný vestník Európskej únie

                  L 329/86

         VYKONÁVACIE NARIADENIE KOMISIE (EÚ) 2019/2171
         zo 17. decembra 2019,
         ktorým sa začína prešetrovanie týkajúce sa možného obchádzania antidumpingových opatrení uložených vykonávacím nariadením (EÚ) 2019/1267 na dovoz volfrámových elektród s pôvodom v Čínskej ľudovej republike prostredníctvom dovozu volfrámových elektród odosielaných z Indie, Laosu a Thajska bez ohľadu na to, či majú alebo nemajú deklarovaný pôvod v Indii, Laose a Thajsku, a ktorým sa zavádza registrácia takéhoto dovozu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (ďalej len „základné nariadenie“) (1), a najmä na jeho článok 13 ods. 3 a článok 14 ods. 5,
         po informovaní členských štátov,
         keďže:
         A.   PREŠETROVANIE Z ÚRADNEJ MOCI

                     (1)

                     Európska komisia (ďalej len „Komisia“) sa podľa článku 13 ods. 3 a článku 14 ods. 5 základného nariadenia rozhodla z vlastnej iniciatívy prešetriť možné obchádzanie antidumpingových opatrení uložených na dovoz volfrámových elektród s pôvodom v Čínskej ľudovej republike a zaviesť registráciu takéhoto dovozu.

               B.   VÝROBOK

                     (2)

                     Výrobkom, ktorého sa týka možné obchádzanie, sú volfrámové zváracie elektródy vrátane volfrámových tyčí a prútov pre zváracie elektródy, ktoré obsahujú najmenej 94 hmotnostných % volfrámu, iné ako získané jednoduchým spekaním, tiež upravené do stanovenej dĺžky, v čase nadobudnutia účinnosti vykonávacieho nariadenia Komisie (EÚ) 2019/1267 (2) patriace pod číselné znaky KN ex 8101 99 10 a ex 8515 90 80 (kódy TARIC 8101991010 a 8515908010) a s pôvodom v Čínskej ľudovej republike (ďalej len „dotknutý výrobok“). Na tento výrobok sa vzťahujú opatrenia, ktoré sú v súčasnosti platné.

                     (3)

                     Prešetrovaný výrobok je rovnaký ako výrobok definovaný v predchádzajúcom odôvodnení, ale odosielaný z Indie, Laosu a Thajska, bez ohľadu na to, či má alebo nemá deklarovaný pôvod v Indii, Laose a Thajsku, v súčasnosti patriaci pod rovnaké číselné znaky KN ako dotknutý výrobok (ďalej len „prešetrovaný výrobok“).

               C.   EXISTUJÚCE OPATRENIA

                     (4)

                     Opatreniami, ktoré sú v súčasnosti platné a ktoré sú možno obchádzané, sú antidumpingové opatrenia uložené vykonávacím nariadením (EÚ) 2019/1267 (ďalej len „existujúce opatrenia“).

               D.   DÔVODY

                     (5)

                     Komisia má k dispozícii dostatočné dôkazy o tom, že existujúce antidumpingové opatrenia na dovoz dotknutého výrobku s pôvodom v Čínskej ľudovej republike sa obchádzajú dovozom prešetrovaného výrobku.

                     (6)

                     Komisia má k dispozícii nasledujúce dôkazy.

                     (7)

                     Z údajov, ktoré členské štáty podali Komisii v správach o dovoze výrobkov, ktoré sú predmetom prešetrovania a ktoré podliehajú opatreniam, v súlade s článkom 14 ods. 6 základného nariadenia, predbežne vyplýva, že po uložení opatrení na dotknutý výrobok došlo v súvislosti s vývozom z Čínskej ľudovej republiky a Indie, Laosu a Thajska do Únie k významnej zmene v štruktúre obchodu. Zdá sa, že pre túto zmenu neexistuje žiadna iná dostatočne náležitá príčina alebo ekonomické opodstatnenie okrem uloženia cla.

                     (8)

                     Zdá sa, že táto zmena je spôsobená prekládkou dotknutého výrobku s pôvodom v Čínskej ľudovej republike, ku ktorej dochádza v Indii, Laose a Thajsku pri jeho preprave do Únie. Komisia disponuje dostatočnými dôkazmi, ktoré preukazujú, že v žiadnej z uvedených krajín sa nenachádzajú zariadenia na výrobu volfrámových elektród.

                     (9)

                     Komisia má navyše k dispozícii dostatočné dôkazy na preukázanie toho, že nápravné účinky existujúcich antidumpingových opatrení na dotknutý výrobok sú oslabované, a to z hľadiska množstva aj ceny. Dovoz dotknutého výrobku bol podľa všetkého nahradený značným objemom dovozu prešetrovaného výrobku. Navyše existujú dostatočné dôkazy o tom, že prešetrovaný výrobok sa dováža za nižšie ceny, než je cena nespôsobujúca ujmu stanovená v rámci prešetrovania, ktoré viedlo k uloženiu existujúcich opatrení.

                     (10)

                     A napokon, Komisia získala dostatočné dôkazy na to, aby mohla vyvodiť záver, že ceny prešetrovaného výrobku sú vo vzťahu k normálnej hodnote, ktorá bola pre dotknutý výrobok stanovená predtým, dumpingové.

                     (11)

                     Ak sa počas prešetrovania zistia iné praktiky obchádzania upravené článkom 13 základného nariadenia cez Indiu, Laos a Thajsko než prekládka, prešetrovanie sa môže vzťahovať aj na tieto praktiky.

               E.   POSTUP

                     (12)

                     Komisia na základe uvedených skutočností dospela k záveru, že existujú dostatočné dôkazy na odôvodnenie začatia prešetrovania podľa článku 13 ods. 3 základného nariadenia a na zavedenie registrácie dovozu prešetrovaného výrobku v súlade s článkom 14 ods. 5 základného nariadenia.

                     (13)

                     V snahe získať informácie potrebné pre toto prešetrovanie by mali všetky zainteresované strany bezodkladne, najneskôr však v lehote stanovenej v článku 3 ods. 2 tohto nariadenia, kontaktovať Komisiu. Lehota stanovená v článku 3 ods. 2 tohto nariadenia sa uplatňuje na všetky zainteresované strany. Je možné, že v prípade potreby sa informácie budú požadovať aj od výrobného odvetvia Únie.

                     (14)

                     Orgány Indie, Laosu, Thajska a Čínskej ľudovej republiky budú informované o začatí prešetrovania.

               a)   Zber informácií a vypočutia

                     (15)

                     Všetky zainteresované strany vrátane výrobného odvetvia Únie, dovozcov a každého príslušného združenia sa vyzývajú, aby písomne oznámili svoje stanoviská a poskytli podporné dôkazy, pričom takéto podania sa musia predložiť v lehote stanovenej v článku 3 ods. 2 tohto nariadenia. Komisia môže okrem toho zainteresované strany vypočuť za predpokladu, že podajú písomnú žiadosť a preukážu, že na ich vypočutie existujú osobitné dôvody.

               b)   Oslobodenie od registrácie dovozu alebo od opatrení a dotazníky

                     (16)

                     V súlade s článkom 13 ods. 4 základného nariadenia môže byť dovoz prešetrovaného výrobku oslobodený od registrácie alebo od opatrení, ak tento dovoz nepredstavuje obchádzanie.

                     (17)

                     Keďže k možnému obchádzaniu dochádza mimo Únie, oslobodenie možno udeliť v súlade s článkom 13 ods. 4 základného nariadenia výrobcom prešetrovaného výrobku v Indii, Laose a Thajsku, ktorí sú schopní preukázať, že nie sú zapojení do praktík obchádzania vymedzených v článku 13 ods. 1 a článku 13 ods. 2 základného nariadenia. Výrobcovia, ktorí majú prípadne záujem získať oslobodenie, by sa mali prihlásiť v lehote uvedenej v článku 3 ods. 1 tohto nariadenia. Dotazník, ktorý sa má predložiť v lehote uvedenej v článku 3 ods. 2 tohto nariadenia, je dostupný v spise, ktorý je zainteresovaným stranám k dispozícii na nahliadnutie, a na webovom sídle GR pre obchod: http://trade.ec.europa.eu/tdi/case_details.cfm?id=2427.

               F.   REGISTRÁCIA

                     (18)

                     Podľa článku 14 ods. 5 základného nariadenia sa má na dovoz prešetrovaného výrobku zaviesť registrácia, aby sa zabezpečilo, že ak sa pri prešetrovaní zistí obchádzanie opatrení, bude možné vybrať antidumpingové clá v príslušnej výške odo dňa uloženia povinnosti registrácie takéhoto dovozu.

               G.   LEHOTY

                     (19)

                     V záujme správneho administratívneho postupu by sa mali stanoviť lehoty, v rámci ktorých:

                                 —

                                 sa zainteresované strany môžu prihlásiť Komisii, písomne predložiť svoje stanoviská alebo poskytnúť akékoľvek iné informácie, ktoré by sa počas prešetrovania mali zohľadniť,

                                 —

                                 výrobcovia v Indii, Laose a Thajsku môžu požiadať o oslobodenie od registrácie dovozu alebo od opatrení,

                                 —

                                 zainteresované strany môžu písomne požiadať Komisiu o vypočutie.

                     (20)

                     Upozorňujeme, že uplatňovanie procesných práv stanovených v základnom nariadení závisí od prihlásenia sa strán v rámci lehôt stanovených v článku 3 tohto nariadenia.

               H.   NESPOLUPRÁCA

                     (21)

                     Ak niektorá zainteresovaná strana odmietne sprístupniť potrebné informácie alebo ich neposkytne v príslušných lehotách, alebo významnou mierou bráni v prešetrovaní, zistenia, či už pozitívne alebo negatívne, možno v súlade s článkom 18 základného nariadenia vypracovať na základe dostupných skutočností.

                     (22)

                     Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nezohľadnia a v súlade s článkom 18 základného nariadenia sa môžu použiť dostupné skutočnosti.

                     (23)

                     Ak niektorá zainteresovaná strana nespolupracuje alebo spolupracuje len čiastočne a zistenia sa preto v súlade s článkom 18 základného nariadenia zakladajú na dostupných skutočnostiach, výsledok môže byť pre túto stranu menej priaznivý než v prípade, keby bola spolupracovala.

               I.   HARMONOGRAM PREŠETROVANIA

                     (24)

                     V súlade s článkom 13 ods. 3 základného nariadenia sa prešetrovanie dokončí do deviatich mesiacov odo dňa nadobudnutia účinnosti tohto nariadenia.

               J.   SPRACOVANIE OSOBNÝCH ÚDAJOV

                     (25)

                     So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (3).

               K.   ÚRADNÍK PRE VYPOČUTIE

                     (27)

                     Zainteresované strany sa môžu obrátiť na úradníka pre vypočutie v obchodných konaniach. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti týkajúce sa práv zainteresovaných strán a tretích strán na obhajobu, ktoré môžu vzniknúť počas konania.

                     (28)

                     Úradník pre vypočutie môže usporiadať vypočutia a pôsobiť ako sprostredkovateľ medzi zainteresovanou stranou, resp. stranami a útvarmi Komisie v snahe zabezpečiť plné uplatnenie práv zainteresovaných strán na obhajobu. Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti. Úradník pre vypočutie preskúma dôvody žiadostí. Tieto vypočutia by sa mali uskutočniť len vtedy, ak otázky neboli vyriešené s útvarmi Komisie v čase na to určenom.

                     (29)

                     Každá takáto žiadosť musí byť podaná včas a bezodkladne s cieľom neohroziť riadny priebeh konania. Na tento účel by sa mali zainteresované strany obrátiť na úradníka pre vypočutie v najskoršom možnom čase po vzniknutí udalosti odôvodňujúcej takúto intervenciu. Časové rámce stanovené v bode 5.7 na predloženie žiadosti o vypočutie útvarmi Komisie sa v zásade primerane uplatňujú aj na žiadosti o vypočutie úradníkom pre vypočutie. Ak sa žiadosti o vypočutie predložia mimo príslušných časových rámcov, úradník pre vypočutie preskúma aj dôvody takéhoto oneskorenia, povahu nastolených otázok a vplyv uvedených otázok na práva na obhajobu, a to s náležitým ohľadom na záujmy dobrej správy vecí verejných a včasné ukončenie prešetrovania.

                     (30)

                     Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle GR pre obchod: http://ec.europa.eu/trade/trade-policy-and-you/contacts/hearing-officer/.

               PRIJALA TOTO NARIADENIE:

            Článok 1
            Začína sa prešetrovanie podľa článku 13 ods. 3 nariadenia (EÚ) 2016/1036 s cieľom určiť, či dovoz do Únie volfrámových zváracích elektród vrátane volfrámových tyčí a prútov pre zváracie elektródy, ktoré obsahujú najmenej 94 hmotnostných % volfrámu, iných ako získaných jednoduchým spekaním, tiež upravených do stanovenej dĺžky, v súčasnosti patriacich pod číselné znaky KN ex 8101 99 10 a ex 8515 90 80 (kódy TARIC 8101991011, 8101991012, 8101991013 a 8515908011, 8515908012 a 8515908013), odosielaných z Indie, Laosu a Thajska, bez ohľadu na to, či majú alebo nemajú deklarovaný pôvod v Indii, Laose a Thajsku, obchádza opatrenia uložené vykonávacím nariadením (EÚ) 2019/1267.

            Článok 2

               1.   Colné orgány členských štátov prijmú podľa článku 13 ods. 3 a článku 14 ods. 5 nariadenia (EÚ) 2016/1036 náležité opatrenia na registráciu dovozu výrobkov uvedených v článku 1 tohto nariadenia do Únie.

               2.   Povinnosť registrácie sa skončí deväť mesiacov po dátume nadobudnutia účinnosti tohto nariadenia.

               3.   Komisia môže colným orgánom nariadiť, aby zastavili registráciu v prípade dovozu výrobkov do Únie uskutočňovaného vývozcami/výrobcami, ktorí požiadali o oslobodenie od registrácie a o ktorých sa zistilo, že spĺňajú podmienky na udelenie oslobodenia.

            Článok 3

               1.   Zainteresované strany sa musia Komisii prihlásiť tak, že ju kontaktujú do 15 dní odo dňa nadobudnutia účinnosti tohto nariadenia.

               2.   Ak sa majú vyjadrenia zainteresovaných strán v rámci prešetrovania zohľadniť, musia písomne uviesť svoje stanoviská a predložiť vyplnené dotazníky, ak žiadajú o oslobodenie od registrácie dovozu alebo od opatrení, alebo akékoľvek iné informácie do 37 dní odo dňa uverejnenia tohto nariadenia v Úradnom vestníku Európskej únie, pokiaľ nie je stanovené inak.

               3.   V tej istej 37-dňovej lehote môžu zainteresované strany takisto požiadať Komisiu o vypočutie.

               4.   Na informácie predkladané Komisii na účely prešetrovaní na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa Komisii výslovne povoľuje, že: a) môže používať dané informácie a údaje na účely tohto konania na ochranu obchodu a b) dané informácie a/alebo údaje sa môžu poskytnúť zainteresovaným stranám tohto prešetrovania, a to vo forme, ktorá im umožní uplatniť ich právo na obhajobu.

               5.   Všetky písomné podania vrátane informácií požadovaných v tomto nariadení, vyplnených dotazníkov a korešpondencie, ktoré zainteresované strany poskytujú ako dôverné, sa označia ako Limited (4). Strany, ktoré predkladajú informácie v priebehu tohto prešetrovania, sa vyzývajú, aby odôvodnili svoju žiadosť o dôverné zaobchádzanie.

               6.   Od zainteresovaných strán, ktoré poskytujú informácie označené ako Limited, sa požaduje, aby v súlade s článkom 19 ods. 2 nariadenia (EÚ) 2016/1036 predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií.

               7.   Ak strana, ktorá poskytuje dôverné informácie, nepreukáže dostatočný dôvod na žiadosť o dôverné zaobchádzanie alebo nepredloží súhrn týchto informácií, ktorý nemá dôverný charakter, v požadovanom formáte a kvalite, Komisia nemusí na takéto informácie prihliadať, pokiaľ jej nemožno pomocou vhodných zdrojov uspokojivo dokázať, že predmetné informácie sú správne.

               8.   Zainteresované strany sa vyzývajú, aby všetky podania a žiadosti vrátane naskenovaných splnomocnení a osvedčení predkladali cez platformu TRON.tdi (https://webgate.ec.europa.eu/tron/TDI).
               Na získanie prístupu k platforme TRON.tdi potrebujú zainteresované strany účet služby EU Login. Úplné pokyny týkajúce sa spôsobu registrácie a používania platformy TRON.tdi sú k dispozícii na stránke https://webgate.ec.europa.eu/tron/resources/documents/gettingStarted.pdf.
               Použitím platformy TRON.tdi alebo e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: http://trade.ec.europa.eu/doclib/docs/2014/june/tradoc_152582.pdf.
               Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom e-mailu, nájdu zainteresované strany v už spomínaných pokynoch o komunikácii so zainteresovanými stranami.
               Adresa Komisie na účely korešpondencie:

                           European Commission

                           Directorate-General for Trade

                           Directorate H

                           Office: CHAR 04/039

                           1049 Brussels

                           BELGIUM

                     TRON.tdi: https://webgate.ec.europa.eu/tron/tdi
               E-mail: TRADE-R710@ec.europa.eu

            Článok 4
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. decembra 2019

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Vykonávacie nariadenie Komisie (EÚ) 2019/1267 z 26. júla 2019, ktorým sa ukladá konečné antidumpingové clo na dovoz volfrámových elektród s pôvodom v Čínskej ľudovej republike po revíznom prešetrovaní pred uplynutím platnosti podľa článku 11 ods. 2 nariadenia (EÚ) 2016/1036 (Ú. v. EÚ L 200, 29.7.2019, s. 4).

            (3)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

            (4)  Dokument označený ako Limited je dokument, ktorý sa považuje za dôverný v zmysle článku 19 základného nariadenia a článku 6 Dohody WTO o implementácii článku VI dohody GATT z roku 1994 (antidumpingová dohoda). Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).


title: Vykonávacie nariadenie Komisie (EÚ) 2018/1685 z 8. novembra 2018 o jednotných podmienkach na zasielanie časových radov pre nové regionálne členenie podľa nariadenia (ES) č. 1059/2003

text:
                  9.11.2018

                  SK

                  Úradný vestník Európskej únie

                  L 279/33

         VYKONÁVACIE NARIADENIE KOMISIE (EÚ) 2018/1685
         z 8. novembra 2018
         o jednotných podmienkach na zasielanie časových radov pre nové regionálne členenie podľa nariadenia (ES) č. 1059/2003
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1059/2003 z 26. mája 2003 o zostavení spoločnej nomenklatúry územných jednotiek pre štatistické účely (NUTS) (1), a najmä na jeho článok 5 ods. 5,
         keďže:

                     (1)

                     Nariadenie (ES) č. 1059/2003 predstavuje právny rámec pre regionálnu klasifikáciu na účely zberu, zostavovania a zasielania harmonizovaných regionálnych štatistík v Únii.

                     (2)

                     Komisia zmenila spoločnú klasifikáciu štatistických územných jednotiek (NUTS) nariadením (EÚ) 2016/2066 (2) s účinnosťou od 1. januára 2018.

                     (3)

                     Opatrenia stanovené v tomto nariadení sú v súlade so stanoviskom Výboru pre Európsky štatistický systém,

               PRIJALA TOTO NARIADENIE:

            Článok 1
            Členské štáty zasielajú Komisii časové rady pre nové regionálne členenie v súlade s prílohou.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. novembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 154, 21.6.2003, s. 1., naposledy zmenené nariadením (EÚ) 2017/2391 (Ú. v. EÚ L 350, 29.12.2017, s. 1).

            (2)  Nariadenie Komisie (EÚ) 2016/2066 z 21. novembra 2016, ktorým sa menia prílohy k nariadeniu Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS) (Ú. v. EÚ L 322, 29.11.2016, s. 1).

            PRÍLOHA

               Požadovaný rok začiatku časového radu podľa štatistických domén

                        Doména

                        Úroveň NUTS 2

                        Úroveň NUTS 3

                        Poľnohospodárstvo

                        2013

                        Demografia – obyvateľstvo, živonarodené deti a úmrtia

                        1990 (1)

                        1990 (1)

                        Trh práce – zamestnanosť, nezamestnanosť

                        2013

                        2013 (2)

                        Vzdelávanie

                        2013

                        Životné prostredie – zariadenia na spracovanie odpadov

                        2014

                        Zdravotníctvo – príčiny smrti

                        1997 (3)

                        Zdravotníctvo – infraštruktúra

                        1996 (2)

                        Zdravotníctvo – pacienti

                        2003 (2)

                        Informačná spoločnosť

                        2013 (2)

                        Regionálne ekonomické účty – rodinné účty

                        2000

                        Regionálne ekonomické účty – regionálne účty

                        2000

                        2000

                        Veda a technika – výdavky na výskum a vývoj a zamestnanci v tejto oblasti

                        2015

                        Cestovný ruch

                        2015

               (1)  Zasielanie nie je povinné za referenčné roky 1990 až 2012.

               (2)  Zasielanie nie je povinné.

               (3)  Zasielanie nie je povinné za referenčné roky 1997 až 2011.


title: Vykonávacie nariadenie Komisie (EÚ) 2018/1686 z 8. novembra 2018 o minimálnej predajnej cene sušeného odstredeného mlieka pre dvadsiatu siedmu čiastkovú výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080

text:
                  9.11.2018

                  SK

                  Úradný vestník Európskej únie

                  L 279/35

         VYKONÁVACIE NARIADENIE KOMISIE (EÚ) 2018/1686
         z 8. novembra 2018
         o minimálnej predajnej cene sušeného odstredeného mlieka pre dvadsiatu siedmu čiastkovú výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
         so zreteľom na vykonávacie nariadenie Komisie (EÚ) 2016/1240 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (2), a najmä na jeho článok 32,
         keďže:

                     (1)

                     Vykonávacím nariadením Komisie (EÚ) 2016/2080 (3) sa začal predaj sušeného odstredeného mlieka postupom verejného obstarávania.

                     (2)

                     Vzhľadom na ponuky prijaté na základe dvadsiatej siedmej čiastkovej výzvy na predkladanie ponúk by sa mala stanoviť minimálna predajná cena.

                     (3)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Pokiaľ ide o dvadsiatu siedmu čiastkovú výzvu na predkladanie ponúk, ktorá sa týka predaja sušeného odstredeného mlieka v rámci verejnej súťaže vyhlásenej vykonávacím nariadením (EÚ) 2016/2080 a v prípade ktorej lehota na predkladanie ponúk skončila 6. novembra 2018, minimálna predajná cena sa stanovuje na 125,10 EUR/100 kg.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. novembra 2018

                  Za Komisiu

                  v mene predsedu

               Jerzy PLEWA

                  generálny riaditeľ

                  Generálne riaditeľstvo pre poľnohospodárstvo a rozvoj vidieka

            (1)  Ú. v. EÚ L 347, 20.12.2013, s. 671.

            (2)  Ú. v. EÚ L 206, 30.7.2016, s. 71.

            (3)  Vykonávacie nariadenie Komisie (EÚ) 2016/2080 z 25. novembra 2016, ktorým sa začína predaj sušeného odstredeného mlieka postupom verejného obstarávania (Ú. v. EÚ L 321, 29.11.2016, s. 45).


title: Vykonávacie nariadenie Komisie (EÚ) 2018/1721 z 12. novembra 2018, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Gailtaler Speck“ (CHZO)]

text:
                  15.11.2018

                  SK

                  Úradný vestník Európskej únie

                  L 287/1

         VYKONÁVACIE NARIADENIE KOMISIE (EÚ) 2018/1721
         z 12. novembra 2018,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Gailtaler Speck“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Rakúska o schválenie zmeny špecifikácie chráneného zemepisného označenia „Gailtaler Speck“ zapísaného do registra na základe nariadenia Komisie (ES) č. 1241/2002 (2).

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (3).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Gailtaler Speck“ (CHZO) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. novembra 2018

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 343, 14.12.2012, s. 1.

            (2)  Nariadenie Komisie (ES) č. 1241/2002 z 10. júla 2002, ktorým sa dopĺňa príloha k nariadeniu (ES) č. 2400/96 o zápise určitých názvov do „Registra chránených označení pôvodu a chránených zemepisných označení“ uvedených v nariadení Rady (EHS) č. 2081/92 o ochrane zemepisných označení a označení pôvodu pre poľnohospodárske výrobky a potraviny (Gailtaler Speck, Morbier, Queso Palmero alebo Queso de la Palma, extra panenský olivový olej Thrapsano, Turrón de Agramunt alebo Torró d'Agramunt) (Ú. v. ES L 181, 11.7.2002, s. 4).

            (3)  Ú. v. EÚ C 195, 7.6.2018, s. 47.


title: Vykonávacie nariadenie Komisie (EÚ) 2018/1963 zo 6. decembra 2018, ktorým sa názvu „Monzinger Niederberg“ (CHOP) udeľuje ochrana na základe článku 99 nariadenia Európskeho parlamentu a Rady (EÚ) č. 1308/2013

text:
                  13.12.2018

                  SK

                  Úradný vestník Európskej únie

                  L 316/1

         VYKONÁVACIE NARIADENIE KOMISIE (EÚ) 2018/1963
         zo 6. decembra 2018,
         ktorým sa názvu „Monzinger Niederberg“ (CHOP) udeľuje ochrana na základe článku 99 nariadenia Európskeho parlamentu a Rady (EÚ) č. 1308/2013
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
         keďže:

                     (1)

                     V súlade s článkom 97 ods. 2 a 3 nariadenia (EÚ) č. 1308/2013 Komisia preskúmala žiadosť Nemecka o zápis názvu „Monzinger Niederberg“ a následne ju uverejnila v Úradnom vestníku Európskej únie (2).

                     (2)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (3)

                     V súlade s článkom 99 nariadenia (EÚ) č. 1308/2013 by mal byť názov „Monzinger Niederberg“ chránený a zapísaný do registra uvedeného v článku 104 daného nariadenia.

                     (4)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Týmto sa udeľuje ochrana názvu „Monzinger Niederberg“ (CHOP).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. decembra 2018

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 302, 28.8.2018, s. 6.


title: Vykonávacie nariadenie Komisie (EÚ) 2018/1968 z 12. decembra 2018, ktorým sa otvára colná kvóta na rok 2019 na dovoz určitého tovaru s pôvodom v Nórsku do Únie, ktorý je výsledkom spracovania poľnohospodárskych výrobkov zahrnutých v nariadení Európskeho parlamentu a Rady (EÚ) č. 510/2014

text:
                  13.12.2018

                  SK

                  Úradný vestník Európskej únie

                  L 316/9

         VYKONÁVACIE NARIADENIE KOMISIE (EÚ) 2018/1968
         z 12. decembra 2018,
         ktorým sa otvára colná kvóta na rok 2019 na dovoz určitého tovaru s pôvodom v Nórsku do Únie, ktorý je výsledkom spracovania poľnohospodárskych výrobkov zahrnutých v nariadení Európskeho parlamentu a Rady (EÚ) č. 510/2014
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 510/2014 zo 16. apríla 2014, ktorým sa stanovujú obchodné opatrenia uplatniteľné na určitý tovar vznikajúci spracovaním poľnohospodárskych výrobkov a ktorým sa zrušujú nariadenia Rady (ES) č. 1216/2009 a (ES) č. 614/2009 (1), a najmä na jeho článok 16 ods. 1 písm. a),
         so zreteľom na rozhodnutie Rady 2004/859/ES z 25. októbra 2004 týkajúce sa uzavretia Dohody vo forme výmeny listov medzi Európskym spoločenstvom a Nórskym kráľovstvom, o protokole 2 k bilaterálnej Dohode o voľnom obchode medzi Európskym hospodárskym spoločenstvom a Nórskym kráľovstvom (2), a najmä na jeho článok 3,
         keďže:

                     (1)

                     Protokol 2 k Dohode medzi Európskym hospodárskym spoločenstvom a Nórskym kráľovstvom zo 14. mája 1973 (3) (ďalej len „bilaterálna Dohoda o voľnom obchode medzi Európskym hospodárskym spoločenstvom a Nórskym kráľovstvom“) a protokol 3 k Dohode o Európskom hospodárskom priestore (ďalej len „Dohoda o EHP“) (4) určujú obchodné opatrenia pre určité poľnohospodárske a spracované poľnohospodárske výrobky medzi zmluvnými stranami.

                     (2)

                     Protokol 3 k Dohode o EHP stanovuje nulovú sadzbu cla pre vody obsahujúce pridaný cukor alebo ostatné sladidlá alebo ochucujúce látky zatriedené pod číselný znak KN 2202 10 00 a pre ostatné nealkoholické nápoje neobsahujúce produkty položiek 0401 až 0404 alebo tuk získaný z produktov položiek 0401 až 0404 zatriedené pod číselné znaky KN 2202 91 00 a 2202 99.

                     (3)

                     Nulová sadzba cla Únie na uvedené vody a ostatné uvedené nápoje bola pre Nórsko dočasne, na neobmedzené obdobie, pozastavená prostredníctvom Dohody vo forme výmeny listov medzi Európskym spoločenstvom a Nórskym kráľovstvom týkajúcej sa protokolu 2 k bilaterálnej Dohode o voľnom obchode medzi Európskym hospodárskym spoločenstvom a Nórskym kráľovstvom (5) (ďalej len „dohoda vo forme výmeny listov“). V súlade s dohodou vo forme výmeny listov sa bezcolný dovoz tovaru s číselnými znakmi KN 2202 10 00, ex 2202 91 00 a ex 2202 99 s pôvodom v Nórsku má povoliť len v medziach bezcolnej kvóty. Clo sa má platiť za dovoz presahujúci pridelenú kvótu.

                     (4)

                     Vykonávacím nariadením Komisie (EÚ) 2017/2310 (6) sa otvorili colné kvóty na rok 2018 na dovoz tovaru s číselnými znakmi KN 2202 10 00, ex 2202 91 00 a ex 2202 99 s pôvodom v Nórsku do Únie.

                     (5)

                     V dohode vo forme výmeny listov sa vyžaduje, aby v prípade, že vyššie uvedená colná kvóta bola vyčerpaná do 31. októbra 2018, bola colná kvóta platná od 1. januára nasledujúceho roka zvýšená o 10 %. Na základe údajov získaných z colnej databázy „Quota 2“ [správa colných kvót v súlade s vykonávacím nariadením Komisie (EÚ) 2015/2447 (7)] bola ročná kvóta na rok 2018 na určité vody a nápoje, otvorená vykonávacím nariadením (EÚ) 2017/2310, vyčerpaná 17. septembra 2018.

                     (6)

                     Preto by sa na predmetné vody a nápoje mala od 1. januára do 31. decembra 2019 otvoriť zvýšená colná kvóta. Ročná kvóta otvorená na rok 2018 vykonávacím nariadením (EÚ) 2017/2310 mala objem 19,033 mil. litrov. Preto by mala byť na rok 2019 otvorená kvóta s objemom vyšším o 10 %, teda 20,936 mil. litrov.

                     (7)

                     Colná kvóta otvorená týmto nariadením by sa mala spravovať v súlade s príslušnými pravidlami stanovenými vo vykonávacom nariadení (EÚ) 2015/2447.

                     (8)

                     Opatrenia stanovené v tomto nariadení sú v súlade so stanoviskom Výboru pre horizontálne otázky týkajúce sa obchodu so spracovanými poľnohospodárskymi výrobkami, ktoré nie sú uvedené v prílohe I,

               PRIJALA TOTO NARIADENIE:

            Článok 1

               1.   Bezcolná kvóta uvedená v prílohe sa otvára v období od 1. januára do 31. decembra 2019 na tovar s pôvodom v Nórsku, ktorý je vymenovaný v uvedenej prílohe, za podmienok v nej vymedzených.

               2.   Pravidlá pôvodu stanovené v protokole 3 k Dohode medzi Európskym hospodárskym spoločenstvom a Nórskym kráľovstvom zo 14. mája 1973 sa uplatňujú na tovar uvedený v prílohe k tomuto nariadeniu.

               3.   Na množstvá dovážané nad objem kvóty stanovený v prílohe sa uplatňuje preferenčné clo 0,047 EUR/liter.

            Článok 2
            Bezcolnú kvótu uvedenú v článku 1 ods. 1 spravuje Komisia v súlade s článkami 49 až 54 vykonávacieho nariadenia (EÚ) 2015/2447.

            Článok 3
            Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
            Uplatňuje sa od 1. januára 2019.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. decembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 150, 20.5.2014, s. 1.

            (2)  Ú. v. EÚ L 370, 17.12.2004, s. 70.

            (3)  Ú. v. ES L 171, 27.6.1973, s. 2.

            (4)  Ú. v. ES L 1, 3.1.1994, s. 3.

            (5)  Ú. v. EÚ L 370, 17.12.2004, s. 72.

            (6)  Vykonávacie nariadenie Komisie (EÚ) 2017/2310 z 13. decembra 2017, ktorým sa otvára colná kvóta na rok 2018 na dovoz určitého tovaru s pôvodom v Nórsku do Únie, ktorý je výsledkom spracovania poľnohospodárskych výrobkov zahrnutých v nariadení Európskeho parlamentu a Rady (EÚ) č. 510/2014 (Ú. v. EÚ L 331, 14.12.2017, s. 36).

            (7)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).

            PRÍLOHA

               Bezcolná kvóta na rok 2019 uplatniteľná na dovoz určitého tovaru s pôvodom v Nórsku do Únie

                        Poradové číslo

                        Číselný znak KN

                        Kód TARIC

                        Opis tovaru

                        Objem kvóty

                        09.0709

                        2202 10 00

                                    –

                                    vody, vrátane minerálnych vôd a sýtených vôd, obsahujúce pridaný cukor alebo ostatné sladidlá alebo ochucujúce látky

                        20,936 mil. litrov

                        ex 2202 91 00

                        10

                                    –

                                    nealkoholické pivo obsahujúce cukor

                        ex 2202 99 11

                        11
                        19

                                    –

                                    nápoje na základe sóje s obsahom bielkovín 2,8 hmotnostného % alebo viac obsahujúce cukor (sacharózu alebo invertný cukor)

                        ex 2202 99 15

                        11
                        19

                                    –

                                    nápoje na základe sóje s obsahom bielkovín menej ako 2,8 hmotnostného %; nápoje na základe orechov 8. kapitoly, obilnín 10. kapitoly alebo semien 12. kapitoly obsahujúce cukor (sacharózu alebo invertný cukor)

                        ex 2202 99 19

                        11
                        19

                                    –

                                    ostatné nealkoholické nápoje obsahujúce cukor (sacharózu alebo invertný cukor)


title: Vykonávacie nariadenie Komisie (EÚ) 2018/1964 zo 6. decembra 2018, ktorým sa názvu „Uhlen Blaufüsser Lay“/„Uhlen Blaufüßer Lay“ (CHOP) udeľuje ochrana podľa článku 99 nariadenia Európskeho parlamentu a Rady (EÚ) č. 1308/2013

text:
                  13.12.2018

                  SK

                  Úradný vestník Európskej únie

                  L 316/3

         VYKONÁVACIE NARIADENIE KOMISIE (EÚ) 2018/1964
         zo 6. decembra 2018,
         ktorým sa názvu „Uhlen Blaufüsser Lay“/„Uhlen Blaufüßer Lay“ (CHOP) udeľuje ochrana podľa článku 99 nariadenia Európskeho parlamentu a Rady (EÚ) č. 1308/2013
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
         keďže:

                     (1)

                     Komisia v súlade s článkom 97 ods. 2 a 3 nariadenia (EÚ) č. 1308/2013 preskúmala žiadosť Nemecka o zápis názvu „Uhlen Blaufüsser Lay“/„Uhlen Blaufüßer Lay“ do registra a uverejnila ju v Úradnom vestníku Európskej únie (2).

                     (2)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (3)

                     V súlade s článkom 99 nariadenia (EÚ) č. 1308/2013 by mal byť názov „Uhlen Blaufüsser Lay“/„Uhlen Blaufüßer Lay“ chránený a zapísaný do registra uvedeného v článku 104 daného nariadenia.

                     (4)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Týmto sa udeľuje ochrana názvu „Uhlen Blaufüsser Lay“/„Uhlen Blaufüßer Lay“ (CHOP).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. decembra 2018

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 277, 7.8.2018, s. 3.